Aulikki Oksanen

Vuokko Aulikki Oksanen-Halonen (s. 19. heinäkuuta 1944 Karvia) on suomalainen prosaisti ja runoilija. 

Elämä ja ura
Oksanen syntyi Karvian Sarvelan kylässä opettaja Väinö Oksasen ja Hilkka Oksasen perheeseen. Perheessä oli kuusi lasta. Hän vietti varhaislapsuutensa Keski-Suomessa Pylkönmäellä ja kävi koulunsa Kokemäellä Satakunnassa. Oksanen valmistui opettajaksi Helsingin opettajakorkeakoulusta 1965 ja toimi opettajana Helsingissä vuoden verran (1965–1966). Oksasen puoliso oli nuorisoliittolainen johtohahmo Alpo Halonen (1949–2023), ja heillä on kaksi lasta. 

Oksanen on monipuolinen taiteilija, jonka mittavaan tuotantoon kuuluu romaaneja, novellikokoelmia, näytelmiä, runoja, lastenkirjoja ja sarjakuvaa. Oksasen kirjoittama TV-näytelmä Aliisa (1970) sai Pohjoismaisen näytelmäkirjailijapalkinnon. Oksasen teoksia on ilmestynyt käännöksinä ruotsin, saksan, venäjän, norjan, viron, unkarin ja azerin kielillä. Oksanen tunnetaan myös esiintyjänä ja näyttelijänä (Elokuva jalostavasta rakkaudesta 1967, Lapualaismorsian 1967). Oksanen on tunnettu paitsi vasemmistolaisista, yhteiskunnallisesti kantaa ottavista teksteistään, myös herkistä kaunokirjallisista teksteistään ja runoistaan.

Omaelämäkerrassaan Piispa Henrikin Sormi (2004) Oksanen kuvaa tekstein, valokuvin ja piirroksin muun muassa nuoruutensa Ylioppilasteatteria ja poliittista laululiikettä, kirjailijaksi kasvamista, äitiyttä ja isoäitiyttä, yhteiskunnallisia haasteita ja rakkautta. Oksanen on lapsesta saakka kuvittanut tekstejään. Muun muassa runoteokset Sinua, sinua rakastan: Kauneimmat rakkausrunot (2000), Puškinin hevonen (2007), Kolmas sisar (2011) ja Helise taivas! (2014) ovat Oksasen itsensä kuvittamia.

Keväällä 2018 julkaistiin teos Outojen kieli, sarjakuvia vuosilta 1966–2004, missä yhteydessä Oksasta luonnehdittiin nykysarjakuvan omaperäiseksi edelläkävijäksi. 

Oksasen laululyriikkaa ovat säveltäneet muun muassa Kaj Chydenius, Henrik Otto Donner, Tuure Kilpeläinen ja Kerkko Koskinen sekä tulkinneet ja levyttäneet lukuisat artistit, kuten Kristiina Halkola, Kaisa Korhonen, Arja Saijonmaa, Vuokko Hovatta ja KOM-teatteri. Osan lauluistaan Oksanen on levyttänyt myös itse. Monista lauluista on tullut sukupolvet ylittäviä klassikkoja, ja lauluja on julkaistu useilla eri levyillä. Yksi Oksasen tunnetuimmista kappaleista on elokuvassa Asfalttilampaat esitetty rakkauslaulu ”Sinua, sinua rakastan”. Vuonna 2015 ilmestyi runo- ja laulualbumi Voi kuinka myrsky rauhoittaa, jolla Oksanen lausuu runojaan ja Vuokko Hovatta sekä Zarkus Poussa tulkitsevat runoista sävellettyjä lauluja.

Oksaselle myönnettiin valtion taiteilijaeläke vuonna 2005.

Helena Ruuska on kirjoittanut Oksasesta elämäkerran Hyppy syreenien tuleen, joka julkaistiin syksyllä 2024. Auktorisoitu elämäkerta on saanut kritiikkiä siloittelusta. Veli-Pekka Leppänen kirjoittaa Helsingin Sanomissa auktorisoidun elämäkerran ongelmasta ja Oksasen elämäkerrassa nimenomaan taistolaisuuden traumasta. Hän viittaa Anssi Sinnemäen kirjoitukseen Kanava-lehdessä, jossa Sinnemäki tiivistää ongelman: "Taistolaisuus on edelleen ylivoimainen asia monille sen keskushenkilöille".Veli-Pekka Leppänen, Paras elämäkerta syntyy kohteen kuoltua. Helsingin Sanomat 1.5.2025 s. B 2 Artikkeli verkossa tilaajilleAnssi Sinnemäki, Onneksi emme päässeet valtaan. Kanava 3/2025 s. 26-33 Julkaistu tilaajille myös Suomen Kuvalehdessä 25.4.2025 Sinnemäen mukaan Ruuska ei kyseenalaista kuulemaansa ja lukemaansa ja kerronnan sävy on ihaileva, Oksasen taistolainen menneisyys verhotaan tietämättömyyden suojaan. Sinnemäki, joka itsekin oli aikanaan taistolainen, pyytää Oksastakin kääntämään takkinsa ja myöntämään menneisyytensä.

Kirjallinen tuotanto
 Romaanit 
 Tykkimiehen syli. Helsinki: Kirjayhtymä, 1968.
 Näin syntyy kyyneleet. Helsinki: Kirjayhtymä, 1970.
 Isosisko ja pikkuveli. Helsinki: Kirjayhtymä, 1973. .
 Alumiinipaita. Helsinki: Kirjayhtymä, 1984. .
 Henkivartija. Porvoo, Helsinki, Juva: WSOY, 1990. .
 Järjen varjo. Porvoo, Helsinki, Juva: WSOY, 1996. .
 Tryffelikoirat. Helsinki: WSOY, 2001. .

 Runoteokset 
 Hevosen kuolema. Helsinki: Kirjayhtymä, 1966.
 Emilia ja Suomi. Helsinki: Kirjayhtymä, 1967.
 Maallisia lauluja. laulutekstejä vuosilta 1964–74. Helsinki: Kirjayhtymä, 1974. .
 Seitsemän rapua, seitsemän skorpionia. Helsinki: Kirjayhtymä, 1979. .
 Kootut mustelmat. Runoja ja lauluja. Porvoo, Helsinki, Juva: WSOY, 1992. .
 Sinua, sinua rakastan: Kauneimmat rakkausrunot. WSOY, 1998. .
 Puškinin hevonen. Helsinki: WSOY, 2007. .
 Kolmas sisar. Siltala, elokuu 2011. .
 Helise, taivas! – Valitut runot 1964–2014. Helsinki: Siltala, 2014. .

 Novellikokoelmat 
 Kirsikkavarkaat. Helsinki: Kirjayhtymä, 1976. .
 Kultivoidut rikokset. Lyhytproosaa. Helsinki: Kirjayhtymä, 1978. .
 Entiset vyötäröt. Helsinki: Kirjayhtymä, 1986. .

 Lastenkirjat 
 Ykä ja kuu. Helsinki: Kirjayhtymä, 1979. .
 Kukkapää ja kiemurakorva. Helsinki: Kirjayhtymä, 1981. .

 Näytelmäkäsikirjoituksia 
 Aliisa (TV-näytelmä), 1970
 Kyllä, kyllä (Tikapuuteatteri), 1971
 Avaruuslintu, näytelmä, KOM-teatteri, 1973
 Pirunpolska (TV-näytelmä), 1981

Muut
 Piispa Henrikin sormi ja muita katkelmia. WSOY, 2004. . (omaelämäkerta)
 Outojen kieli (sarjakuvia vuosilta 1966–2004). Toim. Ville Hänninen ja Pertti Jarla. Helsinki: Täys Käsi Oy. 2018. 

 Diskografia 
 Albumit 
 Kenen joukoissa seisot?, 1970, Love Records LRLP 13
 Aulikki Oksanen, Kaj Chydenius, Agit Prop - Rauhan äiti / Avaruuslintu, 1977, Love Records LRLP 224
 Aulikki Oksasen lauluja, 1997, kokoelma

 Palkintoja ja apurahoja 
 J. H. Erkon palkinto 1966
 Pohjoismainen näytelmäpalkinto 1974
 Valtion kirjallisuuspalkinto 1974 ja 1980
 Runeberg-palkinto (Porvoo) 1991 
 Alfred Kordelinin -rahasto, 4 000 EUR, v. 2004
 Taiteilijaeläke 2005
 WSOY:n kirjallisuussäätiö, Taiteen apurahasto, 5 000 EUR v. 2006
 Pro Finlandia -mitali 2020

 Lähteet 

 Aiheesta muualla 
 Aulikki Oksanen Kustannusosakeyhtiö Siltalan kirjailijaluettelossa
 Rautiainen, Tarja (2001): Pop, protesti ja laulu – korkean ja matalan murroksia 1960-luvun suomalaisessa populaarimusiikissa. Väitöskirja. Tampere. 

 Aulikki Oksasen sanoituksia Fono-äänitetietokannassa

Luokka:Suomalaiset kirjailijat
Luokka:Suomalaiset runoilijat
Luokka:Suomalaiset sanoittajat
Luokka:Suomalaiset käsikirjoittajat
Luokka:Suomalaiset laulajat
Luokka:Pro Finlandia -palkitut
Luokka:Vuonna 1944 syntyneet
Luokka:Elävät henkilöt